b"\n_START_ARTICLE_\nPri\xc5\xbenica\n_START_PARAGRAPH_\nPr\xc3\xad\xc5\xbenica tudi kancel (zastarelo: l\xc3\xa9ca) (lat. cancellus 'pregraja') je poseben del cerkve, kjer duhovnik vernikom podaja pridigo. Po navadi ima pri\xc5\xbenica obliko majhnega balkona._NEWLINE_V prvotnem kr\xc5\xa1\xc4\x8danstvu poseben prostor za pridiganje ni obstajal. Duhovnik je pridigo podajal po navadi pri ambonu - pultu za branje Bo\xc5\xbeje besede._NEWLINE_Ko so cerkve postajale ve\xc4\x8dje, sodobnega ozvo\xc4\x8denja pa \xc5\xa1e ni bilo, se je pojavil problem sli\xc5\xa1nosti. Zato so za\xc4\x8deli graditi pri\xc5\xbenice v obliki balkona. Pri\xc5\xbenica je bila po navadi locirana na levi strani glavne cerkvene ladje (gledano od vhoda proti oltarju). Pritrjena je bila na stransko steno ali \xc5\xa1e pogosteje na nosilni steber. Pri izbiri lokacije so arhitekti posve\xc4\x8dali posebno pozornost sli\xc5\xa1nosti - pridigarja so morali dobro sli\xc5\xa1ati vsi verniki v cerkvi. Nad pri\xc5\xbenico so obi\xc4\x8dajno postavili poseben nadstre\xc5\xa1ek, ki je tudi slu\xc5\xbeil bolj\xc5\xa1i sli\xc5\xa1nosti, saj je odbijal duhovnikov glas v smeri proti vernikom. Vedeti moramo, da je bila pridiga dolgo \xc4\x8dasa edini ljudem razumljivi del ma\xc5\xa1e, saj je vse ostalo bogoslu\xc5\xbeje potekalo (v RKC) v latin\xc5\xa1\xc4\x8dini._NEWLINE_Protestantizem je \xc5\xbee ob svojem nastanku mo\xc4\x8dno poudarjal vlogo besednega bogoslu\xc5\xbeja (branja Bo\xc5\xbeje besede in pridiganja), zato so v protestantskih cerkvah pri\xc5\xbenice pogosto pomaknjene v sredino glavnega oltarja oziroma nad glavni oltar, s \xc4\x8dimer simbolizirajo centralno vlogo oznanjevanja._NEWLINE_V katoli\xc5\xa1tvu je pri\xc5\xa1lo po drugem vatikanskem koncilu do ve\xc4\x8djih sprememb v zgradbi ma\xc5\xa1e. Po novem je duhovnik ves \xc4\x8das obrnjen proti vernikom in ves \xc4\x8das govori v ljudem razumljivem jeziku. Zato in pa seveda zaradi izuma ozvo\xc4\x8denja je pri\xc5\xbenica postala nepotrebna. V starej\xc5\xa1ih cerkvah so pri\xc5\xbenice ve\xc4\x8dinoma ohranili zaradi umetni\xc5\xa1ke vrednosti (ponekod so jih tudi podrli), v novej\xc5\xa1ih rimskokatoli\xc5\xa1kih cerkvah pa pri\xc5\xbenic ni ve\xc4\x8d. Danes katoli\xc5\xa1ki duhovniki opravljajo vse besedno bogoslu\xc5\xbeje vklju\xc4\x8dno s pridigo pri ambonu - bralnem pultu."